**KURZ č.16: ROZOZNÁVANIE DUCHOV**

Tento víkend, 23. – 24.1. 2016, sme sa na kurze duchovného poradenstva v Trebišove venovali daru rozlišovania duchov.
Kurz sme začali chválami Bohu, pri čom nás viedla kapela Philadelphia a následne sme pokračovali v budovaní sa v Božom slove počas 3 seminárov. Slovo vyučovali miestny pastor Radovan Mikula a starší zboru Michal Polák.

Na seminároch sme si z gréčtiny priblížili a vysvetlili slovné spojenie „*diakriseis pneumatón*“, čo v slovenčine znamená rozoznávanie/rozlišovanie duchov. Ďalej sme sa zaoberali duchmi učenia, kde sme na základe biblických textov hovorili o rozdieloch pravého a nepravého evanjelia, pravého a nepravého Ježiša, duchmi prorokov a to tým, ako odlíšiť falošného proroka a proroka Božieho kráľovstva a duchmi chorôb, keď sme z Biblie poukázali na konkrétne situácie, kedy chorobu a nemoc u ľudí spôsobil určitý duch choroby.
Vysvetlili sme si aj význam a dôležitosť rozlišovania duchov v živote kresťana a dôležitosť poznania svojej identity v Kristovi Ježišovi a uvedomenia si, že ako kresťan je každý z nás chrámom Svätého Ducha a preto môžeme čerpať z Jeho rady a múdrosti a neustále chodiť v Jeho autorite a moci.

Vyučovanie bolo založené ponajprv na Božom Slove, s ktorým súhlasili aj naše osobné skúsenosti, s ktorými sme sa mali možnosť zdieľať počas diskusie. Počas kurzu sme si takisto slúžili duchovnými darmi a tak mali možnosť dávať do praxe to, čo sme sa už naučili.

Celé vyučovanie o rozlišovaní duchov z tohoto kurzu si možete objednať na CD, poslaním e-mailu na adresu mikularado@gmail.com



Svedectvá a ohlasy z tohoto kurzu:
*„Asi najviac zo všetkého, čo sa udialo v Trebišove, ma zaujalo osobné duchovné poradenstvo. Pri osobných modlidbách sa ma pastor opýtal, či mám niečo konkrétne, za čo by som chcela, aby sa pomodlil. Povedala som mu, čo ma ťažilo a po modlidbe sa ma opýtal, či by som nechcela zostať na poradenstve. Veľmi som sa tomu potešila, kedže som predtým ešte nikdy na poradenstve nebola.*

*Bola som preto plná očakávania. Na sedení ma pastor vyzval, aby som mu porozprávala o svojom živote, problémoch a ceste k Bohu. Sprevádzal ma celým životom , poukazoval na chyby a hriechy, ktorých som sa dopustila, a v ktorých videl príčiny mojich súčastných problémov. Vysvetlil mi, aké dôležité je odpúšťať, ak som zažila niekedy sklamanie či zranenie. Nakoniec mi pomohol pomodliť sa a vyznať Bohu hriechy a poprosiť o odpustenie a zmierenie. Musím povedať, že som pocítila uvoľnenie a som vďačná Bohu za takých zbudovaných služobníkov, ktorí vďaka Duchu Svätému vedia viesť človeka a pomôcť mu poznať Pána viac. Som veľmi vďačná za duchovné poradenstvo a nech poslúži každému kto cíti, že potrebuje pomôcť s problémami a sám na ne nestačí. Iste ho to posunie dopredu vo svojom živote aj vo vzťahu s Pánom, ako to i mňa posunulo.“ ~Martina Š.*

*„Myslím si, že je to dobré, založené na vyučovaní, že naozaj môže človek poznať hĺbku z Písma v danej oblasti.“ ~Róbert H.*

 Miriam Gajková